Atichetz jolol inqʼa aj tenam Jerusaleen uvaʼ ech nikich tal s-eche:
—Naqe u Jesuus uvaʼ nik itxhokoxeʼ uvaʼ nik talax iyatzʼax el.
Iletz naq nik iyolon xoʼl inqʼa tenam,
tul yeʼxhal nik alon iyaʼsal naq tiʼ vitxhusuneʼ.
Oqxhetz qat tootzaqil naq inqʼa nimla txhaq quqʼesal,
oq aʼ vet naqe u Kriisto,
—xeʼt jolol inqʼa xaol.
Pet jolt inqʼa xaol,
tan ech tal s-eche:
—Aloq qootzaqle tal uvaʼ tzajnaʼql naq.
Pet uvaʼs laʼ tul u Kriisto,
tan yeʼxhabʼil ootzaqin tetz tal laʼ tzajka,
—chichich inqʼa xaol s-vatzaq.
Nikichetz itxhusun Jesuus xoʼl inqʼa xaol tu nimla atibʼal tuulbʼal u tostiuxh,
tul taqʼ jaʼ Jesuus tiʼ iqul tiʼ vitxhusuneʼ.
Tul ech tal s-eche:
—Etootzaql in nik etaleʼ.
Atz etootzaqle tal tzajnaʼql in nik etaleʼ.
Poro yeʼl in qat koq kuxh ul in sinjunal tuchʼ vitzʼabʼal.
Pet aʼ vinBʼaal,
uvaʼ inuqulxhtuʼ,
atz kʼuqlebʼxh kʼuul,
qat txhaqon tzaan in.
Poro yeʼ etootzaql vinBʼaal.
Pet in,
tan vootzaqle;
tan aʼ qat tzajk in s-kʼatza.
Tul aʼ qat txhaqon tzaan in,
—xeʼt Jesuus.
Yaʼne titzʼa vet inqʼa iqʼesal uqʼeʼybʼal itxeyp Jesuus.
Poro yeʼxhabʼil invaʼq ok iqʼabʼ tiʼ Jesuus,
tan yeʼxnaqich opoonoq viqʼiil vitxeyp Jesuus.
Tul mamala xaol uvaʼ atich xoʼl u tenam motx qeon uvaʼ,
aʼ tzajnaʼqich Jesuus kʼatz quBʼaal Tiuxh.
Tul ech nikich motx tal s-eche:
—Jatu laʼ ul u Kriisto,
¿maqetz palnaʼq tel inqʼa laʼ ul ibʼan viʼ uvaʼ nik qil ibʼant u vinaq uvaʼe?
—chichich vet inqʼa xaol,
inqʼa nikich qeon.
Yaʼnetze tabʼi vet inqʼa fariseeo uvaʼ jutx kuxh nikich iyolox Jesuus taʼn inqʼa xaol,
atz tabʼiat vet inqʼa iqʼesal oksan yol vatz Tiuxh,
echetz motx ibʼekʼtaq vete jolol inqʼa pol tiʼ itxeyp Jesuus.
Yaʼne ech tal Jesuus xoʼl inqʼa xaol s-eche:
—Yeʼxh jatvaʼt qʼij toq atinoq in sexoʼl.
Yaʼne laʼ qʼaʼv in kʼatz vinBʼaal uvaʼ txhaqon tzaan in.
Tul laʼ etxhok vet in.
Kʼuxhetz laʼ etxhok in,
tan laʼ koq eleq in.
Tan yeʼ laʼ utxh etaqʼbʼ sinkʼatza tal uvaʼ bʼen atink in,
—xeʼt Jesuus.
Yaʼne ech tal vet kaʼt inqʼa iqʼesal uqʼeʼybʼal s-vatzaq s-eche:
—¿Taletzxh toq bʼenk txhan naq vatziʼe,
tul yeʼ laʼ quleq txha vet naq,
chi?
Taʼn kuxh toq bʼenk naqe txhusun xoʼl inqʼa qumol,
inqʼa jeqlel xoʼl jolt inqʼa tenam,
inqʼa jit tij imam Israeel.
Pet kamebʼ kuxh talax viyol naq uvaʼ,
ech nik tal naq s-eche:
«Kʼuxhetz laʼ etxhok in,
tan laʼ koq eleq in.
Tan yeʼ laʼ utxh etaqʼbʼ sinkʼatza tal uvaʼ bʼen atink in,»
chich kuxh naq,
—chichich vet inqʼa iqʼesal.
Yaʼne opoon vet viyaʼtebʼal qʼij tiʼ inimal u nimla qʼij u Tetz Talaq Patxh,
atz aʼ u qʼije uvaʼ sibʼ talaxeʼ.
Tul txakeʼv Jesuus xoʼl inqʼa xaol.
Tul taqʼ jaʼ Jesuus tiʼ iqul.
Tul ech tal Jesuus s-eche:
—¡Jaʼl ex,
uvaʼ nik itzaq etziʼ,
tul okoq tzaan ex s-viʼ!
Tul ¡ukʼavaq u aʼ uvaʼ,
in toq aqʼon sete!
Tan jaʼl uvaʼ laʼ qeon in,
tul eche ixaon xaomla aʼ laʼ ibʼan vinbʼaʼnil t-taanxelal uvaʼ laʼ aqʼon qʼij isaq uvaʼ yeʼl iyaʼebʼal imotxebʼal.
Tan ech uvaʼe tzʼibʼamal ka t-viyolbʼal quBʼaal Tiuxh,
—xeʼt Jesuus.
Poro aʼ nikich talvat Jesuus tiʼ viTiuxhil Tiuxh uvaʼ laʼich motx ikʼul inqʼa xaol tu taanima,
inqʼa laʼich qeon Jesuus.
Tan yeʼxnaqich uloq viTiuxhil Tiuxh tiʼ ikʼult inqʼa xaol tu taanima.
Tan yeʼxnaqich ikʼuleʼt Jesuus u nimla tatin kʼatz quBʼaal Tiuxh.
Tabʼietz vet inqʼa xaol u yol uvaʼ tal Jesuus,
tul ech motx tal vet jolol inqʼa xaol s-eche:
—Nuqxhtuʼ uvaʼ naqetze u qʼexsan tetz viyolbʼal quBʼaal Tiuxh uy vet s-quxoʼl uvaʼ tal ka Moisees,
—chichichaqe.
Tul ech nikich motx taltxha jolt s-eche:
—Aʼ u Kriistoe,
—chichichaqe.
Atz at inqʼa ech nikich alon s-eche:
—Yeʼle bʼa.
Tan bʼane een koq saʼ tzajk u Kriisto tuulbʼal Galileea.
Tan aʼ nik tal inqʼa yol uvaʼ tzʼibʼamal ka t-viyolbʼal quBʼaal Tiuxh uvaʼ,
aʼ laʼ txhejk u Kriisto xoʼl inqʼa tij imam Daviid.
Atz aʼ laʼ tzajk tu tal tenam Veleen,
tal uvaʼ alalik Daviid,
—chichichaqe.
Echetz mamala kuxh vet yol xeʼt xoʼl inqʼa xaol tiʼ tootzaqileʼ jaʼlich Jesuus.
Tul at jolt xaol nikich itzʼan itxeyp Jesuus.
Poro yeʼxhabʼil invaʼq ok iqʼabʼ tiʼ itxeyp Jesuus.
Tul antetzxh qʼaʼvik vet inqʼa pol vatz inqʼa iqʼesal oksan yol vatz Tiuxh,
atz vatz inqʼa fariseeo,
yaʼne ech motx tal te inqʼa pol s-eche:
—¿Keʼch yeʼ qat etxeyt tzaan naq u Jesuus?
—xeʼtaqe.
Tul ech tal inqʼa pol s-eche:
—Yeʼl naq qat qutxey tzaan,
tan atxh ibʼen naq tuchʼ viyoloneʼ.
Yeʼxh paqxoʼq qabʼi talt invaʼq vinaq vaʼq bʼaʼnla txumbʼal,
eche uvaʼ nik tal naq,
—xeʼt inqʼa pol.
Yaʼne ech tal inqʼa iqʼesal inqʼa fariseeo s-eche:
—¿Maqetz ant vet ex qat etaqʼ etibʼ eesaloq t-bʼey taʼn naq u Jesuus?
Tan bʼane atetz koq invaʼq oʼ,
inqʼa iqʼesal,
nik qeon naq uvaʼ,
aʼ naqe u Kriisto.
Atz jitoq nik quqej naq,
oʼ inqʼa fariseeo.
Pet koq inqʼa xaol,
inqʼa tira yeʼ tootzaql u bʼekʼbʼal,
¡aʼetz inqʼae,
yek vet tu tzʼeqxichil tiʼ tabʼit viyol Jesuus!
—xeʼt inqʼa iqʼesal.
Yaʼne tzaqʼbʼ tzaan Nikodeemo,
uvaʼ ul vatz Jesuus tuulbʼal val u qʼeqxeʼm.
Tan ant Nikodeemo atich ok siqʼesal u tenam.
Tul ech tal Nikodeemo s-eche:
—Aʼ nik tal inqʼa qubʼekʼbʼal uvaʼ yeʼ laʼ utxh qaltaʼ uvaʼ:
«Ipaʼvxh naq,»
chaq koq oʼ tiʼ invaʼq xaol oq yeʼnaq qabʼit inuqul vipaʼv s-bʼaxa,
—xeʼt Nikodeemo.
Yaʼne motx tzaqʼbʼ inqʼa imol Nikodeemo siqʼesalil.
Tul echaq motx tal s-eche:
—¡Maqetz axhat aj Galileea,
tul nik avok tiʼ naq uvaʼe!
Pet tekʼxh atxhus inqʼa yol,
inqʼa tzʼibʼamal ka t-viyolbʼal quBʼaal Tiuxh.
Echetz toq eelte uvaʼ yeʼxhabʼil invaʼq qʼexsan tetz viyol quBʼaal Tiuxh laʼ txhej tuulbʼal Galileea,
—xeʼt eʼl Nikodeemo.
[Tul motx kuxh ijatx vet tibʼ inqʼa iqʼesal.
Tul junun motx ibʼenaq vet t-totzotz.